作者:無名氏
標題:雙調・十棒鼓
內容:將傢俬棄了，向山間林下；竹籬茅舍，看紅葉黃花。待學那邵平，邵平多種瓜；悶採茶芽，閒看青松猿戲耍。麋鹿銜花，舟橫在古渡。古渡整釣槎，夕陽西下；把《黃庭》《道德》都看罷，別是生涯。將茅庵蓋了，獨木為橋；提一壺好酒，閒訪漁樵。洞門兒半掩，半掩無鎖鑰；白雲籠罩，香風不動松花落。平生歡笑，松林下飲酒。飲得沉醉倒，山聲野調；衲被蒙頭直到曉，有甚煩惱。不貪名利，休爭閒氣；將衤闌袍脫下，宣敕收拾。金銀垛到，垛到北斗齊；都成何濟，過了一日無一日。誰落便宜，有錢不使。不使圖甚底？誰是呆痴？兒孫自有兒孫力，悔後應遲。將簪冠戴了，麻袍寬超；拖一條藜仗，自帶椰瓢。沿門兒花得，花得皮袋飽；傍人休笑，甘心守分學修道。樂樂陶陶，春花秋月。秋月何時了？心中歡樂；且自清閒直到老，散誕逍遙。